**Edenul regăsit**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Au fost și ploi, furtună, vânt,

Pe mare m-au curtat sirene,

În Iad am fost, pe tărâm sfânt

Am poposit și-am scris catrene.

Nu m-am oprit mai mult de-un ceas

În Eden, cât să gust din mere,

Dar te-am găsit și am rămas

Să-ți scriu poeme din plăcere.

Metafora o gust din plin

Când mă-ntâlnesc cu tine noaptea,

Printre petale-adorm, suspin,

N-am să mai plec, sfidez și moartea.

- Au fost nisipuri în deşert

Remodelate de tăcere,

Dar timpul m-a-nvățat să iert

Iluzii ce-au rămas aptere,

Când feţi frumoşi şi muritori

Îmi promiteau poveşti cu zâne,

Acei anoşti adoratori

Au fost doar praful ce rămâne

Dintr-un nimic înfăşurat

Pe glezna mea, un lanţ subţire,

Dar m-ai găsit şi-am câştigat

Recursul nostru la iubire.

Ioan Grigoraș Liliana Trif